b"\n_START_ARTICLE_\nMissi Pyle\n_START_SECTION_\nZgodnje \xc5\xbeivljenje\n_START_PARAGRAPH_\nAndrea Kay\xc2\xa0\xc2\xbbMissi\xc2\xab\xc2\xa0Pyle, h\xc4\x8derka Linde in Franka Pylea, se je rodila v Houstonu, Teksas, Zdru\xc5\xbeene dr\xc5\xbeave Amerike in odrasla v Memphisu, Tennessee. Ima dve starej\xc5\xa1i sestri, Debbie in Julie, dva starej\xc5\xa1a brata, Sama in Paula, mlaj\xc5\xa1ega polbrata, Gordona in mlaj\xc5\xa1o polsestro, Meredith. \xc5\xa0olala se je na umetni\xc5\xa1ki \xc5\xa1oli Severna Karolina v Winston-Salemu, kjer je \xc5\xa1olanje kon\xc4\x8dala leta 1995. Za svoje dose\xc5\xbeke \xc5\xa1e v \xc4\x8dasu \xc5\xa1olanja na njeni srednji \xc5\xa1oli, srednji \xc5\xa1oli Germantown v Germantownu, Tennessee, je bila nagrajena z nagrado Poplar Pike Playhouse.\n_START_SECTION_\nKariera\n_START_PARAGRAPH_\nMissi Pyle je zaigrala manj\xc5\xa1e vloge v mnogih televizijskih serijah, kot so Heroji, Mad About You, Zvezde na sodi\xc5\xa1\xc4\x8du, Fraiser in The Sarah Silverman Program. Svojo filmsko kariero je pri\xc4\x8dela z manj\xc5\xa1im pojavom v filmu Bolje ne bo nikoli poleg Helen Hunt in Jacka Nicholsona. Potem, ko je pritegnila ve\xc4\x8d pozornosti s filmom Galaxy Quest, je zaigrala stranske vloge v filmih, Josie and the Pussycats (2001), Sam doma 4 (2002), Exposed (2003), Frka v bajti (2003; za katerega je bila skupaj s Queen Latifah nominirana za nagrado MTV Movie Award v kategoriji za\xc2\xa0\xc2\xbbnajbolj\xc5\xa1i pretep\xc2\xab), Velika riba (2004), In potem je pri\xc5\xa1la Polly (2004), Soul Plane (2004), \xc4\x8carli in tovarna \xc4\x8dokolade (2005) in Alex Rider: Operacija Strela (2006). Zaigrala je tudi glavno \xc5\xbeensko vlogo v filmu BachelorMan. Skoraj neprepoznavna se je leta 2004 pojavila v filmu Dodgeball: Zgube med dvema ognjema. Be\xc5\xbeno se jo istega leta opazi tudi v filmu 50 prvih poljubov._NEWLINE_Missi Pyle je leta 2004 v televizijski seriji Dva mo\xc5\xbea in pol zaigrala Jakeovo (Angus T. Jones) du\xc5\xa1evno moteno osnovno\xc5\xa1olsko u\xc4\x8diteljico, gospodi\xc4\x8dno Pasternak, s katero je Jakeov stric, Charlie (Charlie Sheen), nekaj \xc4\x8dasa hodil. Leta 2008 so jo iz neznanih razlogov zamenjali z Alicio Witt, a leta 2010 se je v isti vlogi vrnila v serijo in vlogo igrala \xc5\xa1e naslednje leto._NEWLINE_Leta 2008 je Missi Pyle zaigrala v broadwayjski gledali\xc5\xa1ki igri Marca Camolettija z naslovom Boeing-Boeing, kjer so poleg nje zaigrali \xc5\xa1e Christine Baranski, Mark Rylance, Greg Germann, Paige Davis in Rebecca Gayheart. V igri je v vlogi Gretchen nadomestila Mary McCormack. Igro so uprizarjali do januarja 2009._NEWLINE_Missi Pyle bi morala v sklopu promocije igre Boeing-Boeing 29. septembra 2008 pozvoniti na zvon\xc4\x8dek, s katerim bi kon\xc4\x8dali dan menjave v New Yorku, vendar je nekaj minut prej odpovedala. Namesto tega je opazovala, kako je eden od organizatorjev ob koncu dneva pritisnil na gumb in oznanil konec dneva menjave._NEWLINE_Skupaj z igralko Shawnee Smith je del glasbenega dueta Smith & Pyle. Igralki sta se spoznali med snemanjem prve epizode ABC-jeve serije Traveling in Packs. Glasbeno skupino sta ustanovili potem, ko je Shawnee Smith Missi Pyle povabila na glasbeni in umetni\xc5\xa1ki festival Coachella Valley. Ko sta obti\xc4\x8dali v prometu, je Missi Pyle pri\xc4\x8dela govoriti o svojih sanjah, da bi postala rock zvezdnica in Shawnee Smith je pristala na njen predlog, da skupaj ustvarita glasbeno skupino. Njun prvi glasbeni album It's OK to Be Happy so julija 2008 izdali preko iTunesa in spletne strani Amazon.com. Njun debitantski album sta posneli v studiu Rancho de la Luna v Joshua Treeju, Kalifornija, produciral pa ga je Chris Goss. Igralki sta postali poslovni partnerki in ustanovili glasbeno zalo\xc5\xbebo Urban Prairie Records, preko katere sta album It's OK to Be Happy tudi izdali. Avgusta 2008 je Shawnee Smith v intervjuju s spletno stranjo pretty-scary.net dejala, da bosta morda za\xc4\x8deli snemati televizijsko serijo o glasbeni skupini Smith & Pyle in morda pri\xc4\x8deli z radijsko oddajo na radiu Fangoria z Dee Snider. Na YouTubeu so trenutno objavljeni trije odlomki iz prihajajo\xc4\x8de serije. Na spletni strani Vimeo sta izdali tudi desetminutni film\xc4\x8dek o nastajanju serije, naslovljen Smith & Pyle: Desert Sessions.\n_START_SECTION_\nZasebno \xc5\xbeivljenje\n_START_PARAGRAPH_\nMissi Pyle je nekaj \xc4\x8dasa hodila s komi\xc4\x8dnim igralcem Joshom Meyersem._NEWLINE_Leta 2000 se je poro\xc4\x8dila z Antoniem Sacrem; lo\xc4\x8dila sta se leta 2005. 12. septembra 2008 se je poro\xc4\x8dila s Caseyjem Andersonom, specijalistom za grizlije, zaposlenem pri National Geographicu. Poroka, ki je potekala v Montani, je bila organizirana na kme\xc4\x8dko temo. Na poroko sta bila povabljena tudi Shawnee Smith in komedijant Steve Agee. Pri\xc4\x8da Caseyja Andersona je bil njegov grizli Brutus. Missi Pyle in Casey Anderson sta se 22. oktobra 2010 pojavila v epizodi serije \xc5\xa0epetalec psom, naslovljeni\xc2\xa0\xc2\xbbGrizzly Dogs\xc2\xab, v kateri sta Cesarja Milana prosila, naj jima pomaga z njunim podivjanim psom._NEWLINE_Missi Pyle se je 18. novembra 2009 v zahodnem Hollywoodu z neveljavnim obredom\xc2\xa0\xc2\xbbporo\xc4\x8dila\xc2\xab\xc2\xa0s Shawnee Smith. Igralki sta se v podporo kalifornijske legalizacije poroke med istospolnimi pari pretvarjali, da sta se poro\xc4\x8dili. Igralec Hal Sparks se je preoblekel v duhovnika, za prstane pa so uporabili raznobarvne plasti\xc4\x8dne obro\xc4\x8dke."